Umbukiso weHlanganani Obusenzelwa eHarare Uqala koBulawayo
EleSouth Africa yilo elilezethekeli eziza eZimbabwe ezinengi umakuqathaniswa lamanye amazwe.
WASHINGTON DC — Umbukiso wezokwethekelela, oweHlanganani Tourism Expo uqalile ngoLwesine koBulawayo lapho ababukisayo besithi ukuza kombukiso koBulawayo kulakho ukubalethela amathuba amahle kumabhizimusi abo. OBona ngezokuthengisa kuwetela yeBirchwood eduze legcekeni lendizamtshina eOR Tambo eSouth Africa, uMnunzana Jonathan Lunga yena ubike ukuba bakhangelele ukuthola amathuba amahle njalo bayaqala ukuzobukisa eHlanganani. “Siyaqala ukuzobukisa lapha njalo sikhangelele ukuthola ibhuzimusi lapha eHlanganani ngoba banengi abasuka eSA besiza lapha kunye labasuka eZimbabwe. Iwetela yethu ilezindlu ezingamakhulu ayisithupha lamatshimi ayisithupha lanhlanyu kunye lezindlu zokwenzela imihlangano lemithimba ezingamatshumi ayisithupha lanye,” kutsho uLunga. Othunga ethengisa impahla zemasafari, uNkosikazi Zanele Kondo ubike ukuba bayathokoza ngokuhlelwa kweHlanganani ngoba sebefumane abathengi abatsha abasuka kwamanye amzwe lakuleli. Kutsho uKondo: “Siyaqala lathi ukubukisa eHlanganai thina sithunga impahla zamasafari njalo sikhangelele ukuthola amabhizimusi amatsha azakwengeza kulawo esilawo okuzathuthukisa ibhizimusi lethu.” IMakokoba Constituency ibambene le Joshua Nkomo Muesem labo bayabukisa belenjongo yokuthengisa imbali yempi yenkululeko. Omele iwofisi kammeli wedale lePhalamende eMakokoba, uMnunzana Edward Ngwenya ukhuthaze abantu ukuba bayevakatshela eMakokoba kunye lezindlu ezazihlala umuyi uDokotela Nkomo. “Silapha ukuzobukisa imgali yeMakokoba Constituency njalo sikhangelele ukuthi izethekeli ziyobuka izindlu lapho uDr Nkomo ayehlala khona. Lapha sithengisa imbali kaMakokoba sisekelwa lilunga lethu ledale lephalamende uTshinga Dube,” kutsho uNgwenya. Abamasiko labo bayabukisa ngoba iHlanganai yalonyaka iqakathekisa ezamasiko. UNkosikazi Jospine Sibanda laye ubebukisa amayika akhe lemigcozo ehlukeneyo. “Ngizelapha ukuzobukisa amasiko ethu,” kutsho uSibanda. Abacecisa emithimbeni ehlukile labo bayabukisa. Umnunzana Tinashe Rodrick osebenza eThandoz Events ubike ukuba bayacecisa iloba yiwuphi umthimba. “Silapha ukuzobukisa izitsha zethu esilazo esicecisangazo emithimbeni etshiyeneyo kungenani lobukhulu njalo siyabonga lelithuba esilithole lapha elokubukisa kunye lokuthola abathengi abatsha,” kutsho uRodrick. Umsekeli kaMongameli, uMphelekezela Mphoko, nguye ozavula iHlanganani yesificamunwe munye kusasa. Abathengi abanengi babikwa besuka eSouth Africa, abanye emhubulweni weMiddle East, Africa, Europe, China, Asia, Pacific leAmelika. Umbukiso weSanganai/ Hlanganani uzakwenzelwa kuHall 3,4 2 lo2a njalo kukhangelelwe ukuba lemihlangano emithathu ejonge ukuthuthukisa ezokwethekelelana. EleSouth Africa yilo elilezethekeli eziza eZimbabwe ezinengi umakuqathaniswa lamanye amazwe njalo ngoLwesine bbebephakathi kokukhulumisana lohulumende weZimbabwe ukuze ubudlelwano buyephambili. ONozindaba abangamatshumi amathathu lantathu abaze ukuzoloba ngeSangana/Hlanganani abasuka kwamanye amazwe bagcinwa yi ZTA ngemizamo yokuba balobe kahle ngeZimbabwe ngoba kulilizwe elibikwa lilobudlwangudlwangu kusukela kuhlelo lukaHulumende olokwaba kutsha umhlabathi. IZTA ithi umbukiso weCarnival uzabe ukhona kusukela mhlaka 14 Mpandula kusiya mhlaka 18 lonyaka.